Baviaanskloof-vloed 100 jaar herdenk | News24
Baviaanskloof-vloed 100 jaar herdenk
Die aanwysingsbord in die Baviaanskloof na die monument ter herinnering aan 5 Mei 1916 se groot vloed. Foto: Verskaf
“Almal was daardie Vrydagoggend reeds vroeg op. Elkeen het verwag om groot gebeurtenisse te hoor en treurige skouspele te sien. En dit was ook so.
“So ver die oog kon sien, was net water. Huise wat nog die vorige aand daar was, het verdwyn.”
Dié Vrydag was 5 Mei 1916. Die plek: die Baviaanskloof. Die vertelling hierbo kom uit Baviaanskloof Stories deur J.C. Scheltema.
Die gevierde skrywer P.H. Nortjé het al vroeër jare die boek Die Wildedruif Val oor die Baviaanskloof-vloed geskryf.
Die deel waar Nortjé skryf oor hoe die Campbell-gesin en Hans Terblanche, ’n loseerder, hul laaste toevlug geneem het tot ’n wildedruifboom om aan die siedende water te probeer ontsnap, plaas die leser in die traumatiese gebeure, veral toe ook dié boom later onder die waterkrag meegegee het.
Sewe mense, onder wie vier van die Campbell-gesin, het verdrink.
Terblanche het in 1981, kort ná die Laingsburg-vloed, aan Die Transvaler, ’n destydse oggendkoerant, geskryf dat dit dae en nagte aaneen gereën het ”sodat alle spruite en klowe oorstroom het – vandaar die grootste oorstroming in menseheugenis in die gebied”.
“Die huis het voor ons oë weggespoel, tot die fondamente toe, soos al die ander huise in die omgewing, waaruit die eienaars betyds uitgevlug het.”
Toe die watermassas die wildedruif ontwortel, het Terblanche en Robert, een van die Campbell-seuns, een kilometer verder stroomaf gedryf met die boom totdat dit vasgesteek het. ’n Monument ter herinnering aan die Baviaanskloof-vloed van 5 Mei 1916 is later opgerig.
Herdenking van vloed
Vanjaar, ’n eeu later, sal dié vloed wat soveel lewens ingrypend verander het (benewens die lewens- en eiendomsverlies is baie landbougrond tot op die klipbodem weggevee), op 7 Mei in die Baviaanskloof herdenk word. Die verrigtinge begin om 10:00 by Zaaimanshoek. Onder meer sal enkele verhale soos deur die ou mense oorgedra, vertel word.
Vir meer inligting en verblyf-navrae, kontak Hestelle van Rensburg by 049 835 1026, Boetie Terblanche by 044 923 1921 en Jana Meyer by 079 894 8952. – Mariska Spoormaker